รัฐบาลไทย-ข่าวทำเนียบรัฐบาล-ปลัดกระทรวงมหาดไทยเป็นประธานในพิธีบำเพ็ญพระราชกุศล 50 วัน พระราชมงคลวัชราจารย์ (พัฒน์ ปุญญกาโม) อดีตที่ปรึกษาเจ้าคณะจังหวัดนครสวรรค์ เจ้าอาวาสวัดธารทหาร อ.หนองบัว จ.นครสวรรค์
วันอาทิตย์ที่ 14 มกราคม 2567
14/01/2567
ปลัดกระทรวงมหาดไทยเป็นประธานในพิธีบําเพ็ญพระราชกุศล 50 วัน พระราชมงคลวัชราจารย์ (พัฒน์ ปุญญกาโม) อดีตที่ปรึกษาเจ้าคณะจังหวัดนครสวรรค์ เจ้าอาวาสวัดธารทหาร อ.หนองบัว จ.นครสวรรค์
ปลัดกระทรวงมหาดไทยเป็นประธานในพิธีบําเพ็ญพระราชกุศล 50 วัน พระราชมงคลวัชราจารย์ (พัฒน์ ปุญญกาโม) อดีตที่ปรึกษาเจ้าคณะจังหวัดนครสวรรค์ เจ้าอาวาสวัดธารทหาร อําเภอหนองบัว จังหวัดนครสวรรค์
เมื่อวันที่ 13 ม.ค. 67 เวลา 10.00 น. ที่ศาลา 100 ปี หลวงพ่อพัฒน์ วัดธารทหาร อําเภอหนองบัว จังหวัดนครสวรรค์ นายสุทธิพงษ์ จุลเจริญ ปลัดกระทรวงมหาดไทย เป็นประธานในพิธีบําเพ็ญพระราชกุศล 50 วัน พระราชมงคลวัชราจารย์ (พัฒน์ ปุญญกาโม) อดีตที่ปรึกษาเจ้าคณะจังหวัดนครสวรรค์ และเจ้าอาวาสวัดธารทหาร โดยรับเมตตาจาก พระพรหมวชิรมุนี (เชิด จิตฺตคุตฺโต) กรรมการมหาเถรสมาคม ที่ปรึกษาเจ้าคณะภาค 4 เจ้าอาวาสวัดสุทัศนเทพวราราม ราชวรมหาวิหาร เป็นประธานฝ่ายสงฆ์ พร้อมด้วย พระธรรมวชิรธีรคุณ (สฤษดิ์ สิริธโร ป.ธ.9 ,รศ.ดร.) เจ้าคณะจังหวัดนครสวรรค์ เจ้าอาวาสวัดนครสวรรค์ พระอารามหลวง และพระสงฆ์สมณศักดิ์ ร่วมพิธี โดยมี นายทวี เสริมภักดีกุล ผู้ว่าราชการจังหวัดนครสวรรค์ นางสาวชุติพร เสชัง นายชุมพิชญ์ เดชะรัฐ นายบดินทร์ เกษมศานติ์ นายประสงค์ หล้าอ่อน รองผู้ว่าราชการจังหวัดนครสวรรค์ หัวหน้าส่วนราชการ ประชาชนจิตอาสา อุบาสกอุบาสิกา และประชาชนจํานวนมาก ร่วมพิธี
โอกาสนี้ นายสุทธิพงษ์ จุลเจริญ ปลัดกระทรวงมหาดไทย ประธานในพิธีจุดธูปเทียนบูชาพระรัตนตรัย จุดธูปเทียนเครื่องทองน้อยสักการะพระราชมงคลวัชราจารย์ (พัฒน์ ปุญญกาโม) กราบสักการะพระพรหมวชิรมุนี (เชิด จิตฺตคุตฺโต) กรรมการมหาเถรสมาคม ที่ปรึกษาเจ้าคณะภาค4 เจ้าอาวาสวัดสุทัศนเทพวราราม ราชวรมหาวิหารจากนั้นประกอบพิธีสวดพระพุทธมนต์ ถวายไทยธรรมบูชากัณฑ์เทศน์ เสร็จแล้วประธานในพิธีถวายภัตตาหารและเครื่องไทยธรรมแด่พระสงฆ์ ทอดผ้าบังสุกุล กรวดน้ํารับพร เป็นอันเสร็จพิธี
นายสุทธิพงษ์ จุลเจริญ ปลัดกระทรวงมหาดไทย กล่าวว่า "พระราชมงคลวัชราจารย์ (พัฒน์ ปุญญกาโม)" เกิดเมื่อวันที่ 12 พ.ค. 2465 ที่บ้านสระทะเล ต.ย่านมัทรี อ.พยุหะคีรี จ.นครสวรรค์ มีชื่อเดิมว่า บุญส่ง ก้อนจันเทศ มีบิดาชื่อนายพุฒ มารดาชื่อนางแก้ว ก้อนจันเทศ ซึ่งท่านเข้าพิธีอุปสมบทเมื่อปี พ.ศ. 2489 ณ วัดสระทะเล ต.ย่านมัทรี อ.พยุหะคีรี จ.นครสวรรค์ โดยมี พระธรรมไตรโลกาจารย์ (หลวงพ่อยอด) วัดเขาแก้ว เป็นพระอุปัชฌาย์ มีหลวงพ่อกัน วัดเขาแก้ว เป็นพระกรรมวาจาจารย์ และพระอธิการชั๊ว วัดสระทะเล เป็นพระอนุสาวนาจารย์ ได้รับฉายาว่า “ปุญญกาโม”
"พระราชมงคลวัชราจารย์ (พัฒน์ ปุญญกาโม) มาจําพรรษาและพัฒนาวัดธารทหาร หรือวัดห้วยด้วน ตั้งแต่ปี พ.ศ. 2513 ก่อนที่ท่านได้รับตําแหน่งเจ้าอาวาสวัดธารทหาร และได้รับพระราชทานสัญญาบัตรตั้งสมณศักดิ์ที่ราชทินนาม พระครูนิวิฐปุญญากร กระทั่งปี พ.ศ. 2526 ท่านได้รับแต่งตั้งให้เป็นเจ้าคณะตําบลธารทหาร ต่อมามหาเถรสมาคมมีมติแต่งตั้งให้พระครูนิวิฐปุญญากร เป็นที่ปรึกษาเจ้าคณะตําบลธารทหารจนถึงปัจจุบัน ต่อมาในปี พ.ศ. 2564 ท่านได้รับพระราชทานพัดรองที่ระลึกงานบรมราชาภิเษกและได้รับพระมหากรุณาธิคุณโปรดเกล้าฯ เลื่อนสมณศักดิ์ให้เป็นพระราชาคณะชั้นราชเป็นกรณีพิเศษที่ราชทินนาม "พระราชมงคลวัชราจารย์" ทั้งนี้ประชาชนจังหวัดนครสวรรค์รู้จักและศรัทธาท่านเรื่องการสร้างวัตถุมงคลหลายแขนงหลายรุ่นนํารายได้มาร่วมกันสร้างสาธารณสมบัติให้กับประชาชนเช่นการบูรณะวัดธารทหารการก่อสร้างโรงพยาบาลการนําเงินไปช่วยพัฒนาบูรณะวัดอื่น ๆทั่วประเทศ และการให้ทุนการศึกษาแก่เด็ก นับว่าท่านเป็นพระเกจิอาจารย์ที่ปฏิบัติดี ปฏิบัติชอบ และมีเมตตายิ่ง" นายสุทธิพงษ์ฯ กล่าว
นายสุทธิพงษ์ จุลเจริญ ปลัดกระทรวงมหาดไทย กล่าวเพิ่มเติมว่า พระราชมงคลวัชราจารย์ (พัฒน์ ปุญญกาโม) อดีตที่ปรึกษาเจ้าคณะจังหวัดนครสวรรค์ เจ้าอาวาสวัดธารทหาร ได้ถึงแก่มรณภาพเมื่อวันศุกร์ ที่ 24 พฤศจิกายน พ.ศ. 2566 เวลาประมาณ 01.35 น. ณ โรงพยาบาลกรุงเทพ ด้วยอาการอันสงบ สิริอายุ 101 ปี พรรษา 77 โดยพระบาทสมเด็จพระเจ้าอยู่หัว ทรงพระกรุณาโปรดเกล้าฯ พระราชทานพระบรมราชานุเคราะห์ในการศพพระราชมงคลวัชราจารย์ฯ โดยตลอด และให้นายทวี เสริมภักดีกุล ผู้ว่าราชการจังหวัดนครสวรรค์ เป็นผู้แทนเชิญพวงมาลาของพระบาทสมเด็จพระเจ้าอยู่หัว สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง สมเด็จพระนางเจ้าฯ พระบรมราชินี พระบรมวงศานุวงศ์ ไปวางที่หน้าหีบศพ ณ ศาลา 100 ปี หลวงพ่อพัฒน์ วัดธารทหาร (วัดห้วยด้วน) อําเภอหนองบัว จังหวัดนครสวรรค์ เมื่อวันที่ 26 พฤศจิกายน 2566